扬子《方言》猪,关东西或谓之彘,或谓之豕。《林氏小说》以其食不絜,故名之豕。《大戴礼·易本命》四主时,时主豕,故豕四月而生。《本草纲目》李时珍曰:在畜属水,在卦属坎,在禽应室星。《易·说卦》坎为豕。《埤雅》坎性趋下,豕能俯其首,又喜秽,亦水畜也。《诗·小雅》有豕白蹢,烝涉波矣。《传》犬喜雪,马喜风,豕喜雨,故天将久雨,则豕进涉水波。《礼·曲礼》豕曰刚鬣。《疏》豕肥则毛鬣刚大也。《周礼·天官·食医》凡会膳食之宜,豕宜稷。《疏》豭猪味酸,牝猪味苦,稷米味甘,是甘苦相成。又国名。《左传·襄二十四年》范宣子曰:昔亡之祖在商为豕韦氏。《注》豕韦,国名。又星名。